Mestské zastupiteľstvo v Košiciach

Z á p i s n i c a
z XXIII. mimoriadneho rokovania Mestského zastupiteľstva v Košiciach zo dňa 31.3.2009

Prítomní: podľa prezenčných listín

	Rokovanie mimoriadneho mestského zastupiteľstva otvoril a viedol primátor mesta Košice Ing. František Knapík. Privítal poslankyňu Národnej rady SE a starostku MČ Košice – Dargovských hrdinov Mgr. Moniku Smolkovú, ako aj starostov, ktorí prišli na toto mimoriadne rokovanie.
Mimoriadne zastupiteľstvo bolo zvolané v súlade s § 20 ods. 2 Rokovacieho poriadku mestského zastupiteľstva. V úvode bolo prezentovaných 37 poslancov, čo je z počtu 50 väčšina a mestské zastupiteľstvo bolo uznášania schopné.
	Program bol predložený v pozvánke tak, ako bol aj avizovaný na riadnom rokovaní MZ vo februári. Niektoré otázky ostali otvorené a dohodli sa na tom, že sa stretnú, aby sa prerokovali a uzavreli, aby mohli platiť čím skôr a aby sa v budúcom mesiaci už mohli niektoré výdavky v rozpočte regulovať.

K programu rokovania

p. Knapík, primátor mesta Košice - Vzhľadom na to, že ide o mimoriadne rokovanie, 
nie je možné  program dopĺňať, rozširovať, alebo meniť, je však potrebné ho odsúhlasiť. Dal preto o ňom hlasovať. 

Hlasovanie č. 1: za 37 + 1 (p. Balún), proti 1, zdržali sa 4, nehlasoval -.

p. Knapík, primátor mesta Košice -  Konštatoval, že program rokovania bol schválený.

––-     ––-     ––-

Overovatelia zápisnice:
Ing. Adrián Weiszer
MUDr. Daniel Adamkovič

––-     ––-     ––-

Návrhová komisia:
			SDKÚ, DS, SMK		Tibor Matoušek
			KDH				Ing. Marko Badanič
KDH				MVDr. Jozef Figeľ

Hlasovanie č. 2 o zložení návrhovej komisie: za 40, proti 1, zdržal sa 1, nehlasoval 1.

p. Knapík, primátor mesta Košice – Konštatoval, že návrhová komisia v zložení  
poslanci pp. Matoušek, Badanič, Figeľ, bola schválená.

––-     ––-     ––-

1. Viazanie rozpočtovaných prostriedkov v programovom rozpočte mesta Košice 
     na rok 2009 vo výške 10 %

p. Knapík, primátor mesta Košice – Tento bol v trochu pozmenenej podobe pripravený
na XXII. rokovanie mestského zastupiteľstva, no ostal otvorený s tým, že sa k nemu ešte vrátia. Odzneli k nemu požiadavky, vyjadriť sa k návrhu mala Rada starostov, bol prerokovaný na mestskej rade. Tiež bolo potrebné vydiskutovať si niektoré otázky, ktoré s tým súviseli a prehodnotiť dopady, ktoré budú z toho plynúť. Dôležité je to, že ekonomické výsledky, ktoré boli počas marca 2009 zverejňované a tým, že najpodstatnejší podiel príjmov je z daní z príjmov fyzických osôb a bol významným ukazovateľom vývoja zdrojov, ktoré majú priamu väzbu na príjmy samosprávy. Tento podiel je nižší, ako je skutočnosť v marci 2008. Znamená to, že pripravené opatrenia a tie, ktoré sa budú pripravovať na apríl už v podobe priamych rozpočtových opatrení s konkrétnou úpravou, sú naozaj aktuálne a treba sa na ne pripraviť a začať ich čím skôr realizovať, aby dopady v ďalších mesiacoch neboli horšie. 
Materiál je v písomnej podobe, prešiel rokovaním mestskej rady s odporučením prerokovať ho a schváliť, aby sa už zaviedla istá rozpočtová disciplína.

V rozprave vystúpili:

p. Halenár, poslanec MZ – Pre krátkosť času možno bude dobré, keď sa niektoré veci
ospravedlnia a možno nemajú tak preštudovaný ten materiál, akoby možno aj sami chceli.
Prvá otázka znie, že prečo sa posúva úprava rozpočtu až na apríl a nerokuje sa o nej priamo teraz o úprave položiek rozpočtu? Zdá sa pánu primátorovi jednoduchšie namiesto šetrenia plátať diery rozpočtu predajom majetku? Prečo sa neškrtajú položky typu „školenie pracovníkov MMK, ako zlepšiť komunikáciu, EHMK, vylievanie peňazí do futbalu, znižovanie počtu pracovníkov na magistráte“?
Je zvedavý, koľko svojho majetku by predal občan Knapík, alebo Čečko, ak by nemali na štandard, na ktorý si zvykli a či by skôr doma nezačali šetriť.  Má pocit, akoby sa vedenie mesta riadilo takou zásadou „z cudzieho krv netečie“. Ak by Košičania mali viac informácií, ako im narástol, alebo klesol majetok počas 4 rokov, možno by sa rokovalo aj o niečom úplne inom. 
Ďalšia jeho otázka znie, či predložil nejaký orgán mesta, alebo člen orgánu mesta návrh, aby sa začalo šetriť a aby sa priamo znižovali položky rozpočtu a takto sa predložili na schválenie poslancom.
p. Andrejčák, poslanec MZ – Všetci vedia, že táto hospodárska kríza sa netýka len 
Slovenska, ale sa týka celého svete, teda je globálna, všetci vedia veľmi dobre, že šetrenie je potrebné. Šetriť by určite malo aj mesto. Jedna z mestských častí v meste Košice už šetrí niekoľko rokov, nejaké obdobie ide na úsporný režim, šetrí, kde sa dá. Je to mestská časť Košice – Dargovských hrdinov.
V súvislosti s týmto bodom predložil návrh na uznesenie: Mestské zastupiteľstvo v Košiciach podľa príslušných ustanovení Štatútu mesta Košice schvaľuje vyňatie mestskej časti Košice – Dargovských hrdinov z akejkoľvek viazanosti rozpočtových prostriedkov v programovom rozpočte mesta Košice na rok 2009.  
Mnohí si možno povedia, že je to nejaký precedens a že aj iné mestské časti môžu predložiť takýto návrh a budú chcieť byť vyňaté z tejto viazanosti, ktorá je navrhovaná. Mestská časť Dargovských hrdinov je v takej situácii v akej je. Popísalo sa o tom veľa článkov, bolo o tom niekoľko diskusií. Majú dlh, aký majú. Ročne splácajú dlh 202 tis. €, čo je niečo viac ako 6 mil. Sk. Ak by sa k tomu prirátala aj 5 %-tná navrhovaná viazanosť, ako je to uvedené v tabuľkovej časti, činilo by to viac ako 8 mil. Sk.  O túto sumu by mali menší rozpočet. Vyzval starostov podobných mestských častí ako je Furča, aby si predstavili výpadok 8 mil. Sk vo svojom rozpočte. Ak budú tieto prostriedky viazané aj pre Furču, tak sa dostanú do strašnej mizérie. Prakticky – bude sa ich to dotýkať existenčne.
List, kde opisujú finančnú situáciu v ich mestskej časti, zaslala pani starostka vedeniu mesta Košice, on to dal dnes na vedomie všetkým starostom. Možno si mnohí povedia, že je to diskutabilné, čo vlastne tá Furča chce – no im by to pomohlo a ak by sa na to pozreli trochu solidárnejšie, tak by to možno ani mestu neuškodilo, ak by bola udelená takáto výnimka.

p. Mutafov, poslanec MZ – O tom, že je potrebné šetriť, netreba veľa rozprávať. No 
vzhľadom na dôvodovú správu, kde v záverečnej časti je napísané, že na ďalšom rokovaní sa urobí rozpis jednotlivých finančných prostriedkov, ktoré sa budú môcť v istom období čerpať, tak to považuje za dobrú myšlienku.
Nepredložil návrh na uznesenie, no chcel, aby pracovníci, ktorí robili tento rozpočet, resp. návrh, aby to vzali do úvahy. Nie je  možné plošne znížiť čerpanie na ZOS a OS. Sú tam chorí ľudia, je tam rozvoz stravy, to sú veci, ktoré treba prehodnotiť a otázka plošného skrátenia je problémom. Ďalej je to oblasť podpory činnosti mládeže a voľno-časové aktivity. Práve teraz v týchto ťažkých chvíľach, keď je veľa prepustených a rodiny majú problémy, práve teraz by sa mala zvýšiť práca s mládežou, aby nedochádzalo k negatívnym javom. Apeloval, aby sa premysleli možné návrhy na ďalšie riešenia. Spadá do toho otázka cintorínov, kosenia trávy, opráv výtlkov a ďalšie. Apeloval na kolegov, ktorí majú na starosti tieto položky, aby prehodnotili možnosti takého čerpania, ktoré jednak nie veľmi poškodí mesto Košice a na druhej strane sa snáď budú dať zdroje pri niektorých aktivitách ušetriť.
Posledná – formálna záležitosť. Materiály boli zverejnené o 14.00 hod. včera. Podotkol, že na zverejnenie je 24 hodinový limit a kolegovia by si aj na to mali dávať pozor, pretože vedenie  mesta si to nemusí uvedomiť, ale nebola splnená 24 hodinová lehota. To pre druhýkrát, aby sa to neopakovalo. 

p. Knapík, primátor mesta Košice – Myslí si, že jednoznačne opatrenie, ktoré je 
pripravené, smeruje k tomu, že sa to vníma ako prvý krok a čo bude ďalej nasledovať, by malo smerovať k tomu, že sa bude analyzovať, kde a v ktorých oblastiach je možné šetriť, kde to vyslovene nebude žiaduce a bude snáď nutné aj pridať tak, aby sa šetrenie nastavilo objektívne, svojim spôsobom selektovane a k tomu naozaj treba čas.
Očakávajú sa aj dopady, ktoré začali platiť od 1. marca. Prejaví sa to v aprílových odvodoch. Je to navýšenie odpočítateľnej položky dane, čo bude mať najvážnejší dopad. Materiál bude pripravený s konkrétnymi úpravami a to nie plošne, ale selektívne s objektívnym a reálnym odhadom.
Z kancelárie samosprávnych orgánov prišla pre poslanca p. Mutafova informácia, že materiály boli zverejnené o 12.00 hod. 

p. Buraš, poslanec MZ – Informoval prítomných o tom, že komisia pre zmiernenie 
dopadov hospodárskej krízy sa súčasnou situáciou zaoberala na troch stretnutiach, ako aj materiálmi, ktoré im boli dodané. V súčasnosti sa pripravuje analýza, no musí sa vychádzať z dodaných materiálov a reálneho stavu v príjmovej i výdavkovej časti rozpočtu. Na komisii odzneli závažné otázky súvisiace práve s výpadkov v príjmovej časti, ktorý v súčasnosti podľa dostupných informácií činí 300 mil. Sk a to neznamená, že tento výpadok nemôže byť vyšší.  V tejto chvíli sa hovorí o 10 %-tnom viazaní prostriedkov, no treba si uvedomiť, že toto číslo nemusí byť konečné. Oni, ako komisia, ktorá sa zaoberá touto problematikou, môžu dať adekvátny materiál ak budú mať dostupné informácie, no žiaľ nie vždy ich majú od zamestnancov magistrátu k dispozícii. Tento problém sa vyskytol a súvisí so spôsobom komunikácie, ktorá je na magistráte. Upozornil na to riaditeľa Magistrátu mesta, že nie je možné, aby po 6 dňoch, kedy komisia zasadala, nebola doručená správa a zápisnica z rokovania komisie. Táto sa posiela do U.S.Steelu, do Siemensu, posiela sa do všetkých firiem a inštitúcií a členom komisie, no žiaľbohu po šiestich dňoch dostal od zamestnanca magistrátu odpoveď, že sa to nestihlo, lebo boli iné úlohy. Takto sa nedá adekvátne rokovať a nedajú sa prijímať opatrenia, 
Toto, čo mesto čaká, nie je ešte finále, pretože už teraz na komisii odzneli informácie od predsedu živnostenskej komory, že  živnostníci vypovedajú zmluvy, ktoré majú v nájomných priestoroch bytových i nebytových, ktoré sú v správe Bytového podniku mesta Košice. Takto dochádza k výpadku príjmov v Bytovom podniku. Môže nastať stav, kedy ľudia v dôsledku straty zamestnania nebudú môcť splácať nájmy. Je to skutočná hrozba. Môžu nastať nepokoje a krízové situácie, na ktoré je potrebné sa pripraviť. Zopakoval, že do Košíc kríza ešte nedorazila v takejto miere, žeby ju pocítili všetci tí, ktorí o tom môžu istým spôsobom rozhodnúť. 
Preto požiadal primátora mesta, aby magistrát pružnejšie reagoval na požiadavky, aby oni vedeli komplexnejšie pripravovať materiály, aby boli posúvané členom komisie, aby členovia komisie, ktorí majú ekonomický pohľad na reálny stav v podnikoch - napríklad, v niektorých bankách sa obrat hlavných manažérov scvrkol na 100 € mesačne a práve preto by si niektorí zamestnanci magistrátu mali uvedomiť, že situácia je vážna a treba šetriť na každom kroku a možno treba začať od nich. 

p. Kočiš, poslanec MZ – Faktická poznámka. Využil vstup poslanca p. Buraša, že 
s vypovedaním zmlúv od nájomcov trochu súvisí aj to schválené uznesenie, podľa ktorého sa má nájomné navyšovať o mieru inflácie. Aj toto by sa malo prehodnotiť a nájom určovať podľa ponuky a dopytu a nie ad hoc od stola a myslieť si, že takto to pôjde do nekonečna.  
Má informácie, že ľudia v súvislosti so zvyšovaním nájmu tiež uvažujú a budú odchádzať z mestských zariadení, čo iste môže potvrdiť aj riaditeľ SMMK 
p. Herman. 

p. Buraš, poslanec MZ – Faktická poznámka. K informáciám, ktoré dostávajú do rúk,
budú adekvátne reagovať a budú podsúvané poslancom mestského zastupiteľstva tak, aby boli v reálnom čase informovaní o tom, čo sa deje. 

p. Petrvalský, poslanec MZ – Reagoval na oblasť školstva. Od roku 2006 výdaje 
v školstve na originálne činnosti, ktoré má mesto zabezpečiť, ktoré nie sú preneseným výkonom štátnej správy, mali ešte aj v minulom roku vzrastajúcu tendenciu. 170 mil. Sk v roku 2006, 206 mil. Sk v roku 2007, 207 mil. v roku 2008. Po tom, ako sa v školstve vykonali racionalizačné opatrenia na rok 2009 je to len 171 mil. Sk. Je to pokles o 17,48 %, čo sa v oblasti školstva ušetrilo. Školstvo momentálne funguje v takom stave, že dokáže platiť médiá, že dokáže uhrádzať všetky svoje záväzky a neprodukuje mestu žiadne dlhy. Je to však za cenu toho, že tých 17,48 % mesto používa na nejaké iné veci a v tejto situácii v školstve sa nedá robiť žiaden rozvoj. 
V apríli sa bude rokovať o úprave rozpočtu a bude sa plošne odoberať 10 % a ak by sa aj školstvu zobralo 10 %, začalo by produkovať stratu. Toto si treba uvedomiť.

p. Knapík, primátor mesta Košice – Uzavrel rozpravu a dal priestor na odpovede na 
	vznesené otázky. 
Poslancovi p. Halenárovi čiastočne odpovedal. Spresní to ešte zástupca riaditeľa MMK pre oblasť ekonomiky. Informoval prítomných, že so šetrením sa začalo. Zvažujú, ktoré školenia sa budú absolvovať, no každý mu iste dá za pravdu, že život sa nezastaví a musia sa aplikovať aj nové veci a úlohy, ktoré prichádzajú a treba ich plniť. S tým súvisí aj účasť ľudí, ktorí sú za to zodpovední a sú s tým spojené aj nejaké náklady. Toto tiež budú rozlišovať a úplne znulovať sa to nedá. Bude sa to však posudzovať z aspektu šetrnosti a hospodárnosti. Toto sa deje v každej oblasti. Ak sú oblasti, ktoré to nezasiahlo, tak aj tam sa to veľmi rýchlo prejaví.
Všeobecná odpoveď, ktorá sa vzťahuje aj na požiadavku poslanca 
p. Andrejčáka  je, že avizovaná úprava rozpočtu sa bude robiť selektívne a krátiť sa bude tam, kde sa dá a kde je to rozumné a nezaťaží to mesto a vážne neohrozí úlohy a povinnosti mesta. Kde sa dá, bude sa šetriť viac, kde sa to nedá, tak tam to zrejme bude menej, ale krátenie nebude plošné. To čo povedal p. Buraš ohľadom výpadku 300 mil. Sk alebo 10 mil €, keď sa hovorí v novej mene, je reálny stav. Tie sa budú musieť nájsť, ale to je len odhad, ktorý vychádza z predpokladov, ale neznamená, že to nemusí smerovať vyššie a ukazujú sa ďalšie dopady, ktoré sa budú prejavovať a ktoré budú dôvodom na úpravu pravidiel prenajímania majetku mesta či už vo vzťahu k podnikateľským subjektom, alebo v oblasti školstva, lebo všade tam sa to bude prejavovať. Ak nebudeme chcieť dopustiť, aby nebytové priestory ostali prázdne, tak sa budú musieť prijať také opatrenia, aby tomu predchádzali.

p. Dlhý, zástupca riaditeľa MMK – V dôvodovej správe sa konštatuje, že naozaj takto 
celoplošne realizovať zníženie rozpočtovaných výdavkov o 10 %, v každej položke rozpočtu, v každom podprograme, v každej aktivite, nie je ľahké. Preto sa pripravujú analýzy, prehodnocujú sa jednotlivé kapitoly, aby sa pre mestské zastupiteľstvo pripravil návrh, ktorý by bol aj v praxi realizovateľný. 
Prečo až na aprílové zastupiteľstvo? Prejsť všetko a nájsť takúto sumu, urobiť to tak, aby zásadným spôsobom nebol ohrozený výkon samosprávnych funkcií mesta nie je jednoduché.
Čo sa týka ostatného – ZOS, školstva, mestských častí, tam kde sa to nebude dať krátiť zo zákona, alebo by takéto zníženie znamenalo existenčné ohrozenie chodu istej inštitúcie, alebo istých funkcií mesta, tak tam sa bude musieť to zníženie prehodnotiť a budú sa hľadať možnosti zníženia vo vyšších percentách v iných aktivitách.  Každému je asi jasné, že inak to nejde. 

p. Halenár, poslanec MZ – Faktická poznámka. Pýtal sa, či niekto prišiel s konkrétnym 
návrhom na šetrenie. Jemu to skrátka nejde do hlavy, že ako je to možné v apríli predkladať kompletný nový rozpočet so selektívnym výberom položiek a koncom marca zmraziť 10 % plošne. Načo je to dobré? Kvôli čomu je tento bod č. 1 zaradený? Vôbec tomu nerozumie. 
Ide mu o konkrétnu aktivitu, či nejaký orgán mesta, alebo konkrétny človek prišiel s niečím, či už sa na niečom začalo robiť.

p. Matoušek, poslanec MZ – Spýtal sa primátora mesta, či bola uzavretá rozprava, ak
áno, tak po rozprave môžu odznievať iba odpovede a nemal by byť ďalší priestor ani na faktické, ani na iné otázky. Potom treba zvážiť, či rozpravu treba takto uzavrieť.

p. Knapík, primátor mesta Košice -  Rozprava bola uzavretá, toto bol priestor pre 
faktické poznámky. 

p. Kolárčik, riaditeľ MMK – Vo vzťahu k p. Burašovi povedal, že krízu berú vážne.
Komisia bola zriadená a hneď vyčlenili pracovníka. Komisia zasadala pomerne často, už 3-krát. Snažia sa uprednostniť prípravu materiálov, aby boli dobré rozhodnutia, avšak niektoré termíny sa naozaj nedali stihnúť. Dôkazom toho je aj to, že rozsah úpravy položiek je ako rozsah rozpočtu, ktorý sa pripravuje niekoľko mesiacov, 3 - 4 mesiace a za týždeň - dva nie sú schopní dodať tieto materiály na zodpovedné rozhodnutie, čo vyškrtnúť a čo nie v rámci úpravy rozpočtu. 
Berie, 6 dní je veľa na zápisnicu, nebude sa to opakovať.

p. Knapík, primátor mesta Košice -  Odovzdal slovo návrhovej komisii, aby predniesla
	návrhy na uznesenie.

p. Matoušek, poslanec MZ – Návrhová komisia dostala jeden pozmeňujúci návrh od 
	poslanca p. Andrejčáka v znení:
Mestské zastupiteľstvo v Košiciach podľa príslušných ustanovení Štatútu mesta Košice schvaľuje vyňatie mestskej časti Košice – Dargovských hrdinov z akejkoľvek viazanosti rozpočtových prostriedkov v programovom rozpočte mesta Košice na rok 2009.  

Hlasovanie č. 3: za 6, proti 6, zdržali sa 30, nehlasovali 2.

p. Knapík, primátor mesta Košice – Konštatoval, že uznesenie nebolo prijaté.

p. Matoušek, poslanec MZ – Prečítal pôvodný návrh na uznesenie. 
Mestské zastupiteľstvo v Košiciach podľa § 6 ods. 2 písm. c) Štatútu mesta Košice schvaľuje viazanie rozpočtovaných prostriedkov v programovom rozpočte mesta Košice na rok 2009 vo výške 10 % zo schváleného rozpočtu bežných a kapitálových výdavkov podľa predloženého návrhu.

Hlasovanie č. 4: za 32, proti 1, zdržali sa 11, nehlasoval -.

p. Knapík, primátor mesta Košice – Konštatoval, že uznesenie bolo schválené.

––-     ––-     ––-

2. Zmeny a doplnky ÚPN HSA Košice, lokalita Kaštieľ 

p. Knapík, primátor mesta Košice – Materiál je spracovaný z dôvodu zosúladenia
a vyriešenia chráneného územia v dotyku park – kaštieľ a investícia, ktorá s tým súvisí. Materiál prešiel pripomienkovým konaním. Včera bol prerokovaný na mestskej rade. Otvoril k nemu rozpravu.

V rozprave vystúpili:

p. Drahovský, hlavný architekt mesta Košice – Vysvetlil predložené zmeny a doplnky
HSA Košice v Barci lokalita Kaštieľ. Pri získavaní vyjadrení k tomuto materiálu Krajský úrad životného prostredia požadoval, aby presne vyšpecifikovali parcely, ktoré boli odčlenené a ktoré boli pričlenené k parku v Barci a preto tento materiál presne v tomto znení doplnil. Krajský úrad taktiež požadoval v záväzných priestorových regulatívoch doplniť rešpektovanie biocentra na vyčlenených parcelách, ktoré tam taxatívne doplnili. Nemení sa tým znenie VZN mesta, ide len o doplnenie materiálu, ktoré bolo treba zapracovať pred vydaním stanoviska Krajského úradu životného prostredia. Následne obdržali aj stanovisko Krajského stavebného úradu, ktorý odporúča daný materiál schváliť. 

p. Halenár, poslanec MZ – Pre krátkosť času, ktorý mali na preštudovanie tohto bodu, 
poďakoval p. Rovinskému, aktivistovi mesta, ktorý ho upozornil na niekoľko vecí a skutočne to vyzerá byť na systémové zlyhanie mesta a myslí, že aj z toho čo teraz povie, to bude jasnejšie.
V dôvodovej správe sa hovorí: Na základe podnetu Krajského stavebného úradu, to znamená, že niekde už odišlo rozhodnutie mesta a Krajský stavebný úrad ho vrátil naspäť na mesto, ktorý nás po preskúmaní návrhu zmien a doplnkov ÚPN Barca upozornil na potrebu zosúladenia ÚPN Košice s navrhovanou zmenou ÚPN Barca. Už len keď si niekto prečíta túto jednu vedu z dôvodovej správy, sa musí chytiť za hlavu, že ako vlastne funguje toto mesto. Nejaká mestská časť navrhne zmenu svojho územného plánu a tu ich architekti mesta presviedčajú o tom, že ako mesto má hneď rýchlo reagovať, lebo tam niekde, v nejakej mestskej časti, zmenili územný plán. 
Zdôraznil, že nie je vidieť, žeby tento územný plán Barce v rámci kontextu, bol schválený, znamená to, že sa ešte len pripravuje na schválenie.
Je tu ďalšia vec. V záväznej časti sú definované funkčné a priestorové regulatívy. V štvrtom bode sa uvádza – rešpektovať podrobnejšiu reguláciu k územiu definovanom v ÚPN Barca a v jeho zmenách a doplnkoch. 
Majú tomu rozumieť tak, že už teraz sa naozaj bude ÚPN mesta riadiť podľa toho, čo schvália jednotlivé mestské časti? Alebo je táto celá dôvodová správa našitá na jedného investora, ktorý si praje niečo stavať a neštimuje mu zopár dokladov mesta, tak mesto rýchlo robí všetky kroky k tomu, aby to zosúladilo, aby ten investor bol spokojný?
Nezdá sa primátorovi mesta, že toto, čo poslancom predkladá, ani trochu nepripomína nejakú stavebnú habaďuru? Za seba, ako za občana tohto mesta, ako za poslanca, musí povedať, že je hlboko sklamaný a rozhorčený osobným manažérskym prístupom primátora mesta k týmto veciam a praje si jediné, aby sa čo najskôr čo najviac občanov tohto mesta dozvedelo o tom, akým  spôsobom riadi toto mesto.

p. Knapík, primátor mesta Košice -  To, čo bolo predvedené poslancom p. Halenárom, 
je tak trochu rétorické cvičenie, ale nezakladá sa na znalostiach a pochopení problematiky. ÚPN zóny neschvaľuje mestská časť, ale schvaľuje ho mestské zastupiteľstvo. Zmenu môže navrhnúť, môže sa k tomu vyjadriť, ale schvaľuje to mestské zastupiteľstvo, tak isto ako hospodársko-sídelnú aglomeráciu, t.j. nadradený projekt resp. územno-plánovaciu dokumentáciu.  
To, že medzi jedným a druhým materiálom bol istý nesúlad, poukázalo sa na to, prišlo sa na to, keď sa tam začala realizovať investícia. Z toho vyplýva jednoznačná potreba veci zosúladiť a dať do poriadku. Toto je aj stanovisko a požiadavka Krajského stavebného úradu. 
Bol by rád, keby sa veci chápali tak, ako vzniknú. Ak sa na problém poukáže, treba ho riešiť a nechápať to v iných súvislostiach a v inom prenesenom význame.

p. Kočiš, poslanec MZ – Toto je mimoriadne rokovanie mestského zastupiteľstva,
materiál bol doručený presne pred 24 hodinami a nebol čas zisťovať si isté fakty. Nakoľko sa tejto problematike nevenuje a ani sa jej nevenoval, nevie o akú výstavbu sa v Barci jedná, preto sa spýtal: Nebolo už vydané stavebné povolenie na úpravu toho kaštieľa? Nebude mať zmena územného plánu dosah na zmenu právoplatného stavebného povolenia? Neurobilo sa niečo skôr? Nerobí sa teraz krok dva a pritom ešte nie je urobený krok jedna? Proste sa mu zdá, že sa robia niektoré nelogické kroky. Odpovie mu na to niekto?

p. Halenár, poslanec MZ – Faktická poznámka.  Reagoval na vystúpenie poslanca 
p. Kočiša. Okrem iného sa v dôvodovej správe píše, že je treba zosúladiť hranice chráneného parku vyhlásené Slovenským pamiatkovým ústavom s územno-plánovacou dokumentáciou. V súčasnosti platná hranica chráneného areálu nie je v súlade s existujúcim územným plánom. Natíska sa logická otázka, že kto určil ciele navrhovaných zmien a doplnkov, určenie možnosti dostavby areálu existujúceho kaštieľa. Kto to určil, kto určil tie ciele?

p. Krištof, poslanec MZ – Vystúpil nielen ako poslanec MZ, ale aj ako starosta 
mestskej časti Barca a mrzí ho, že ľudia, ktorí, keď sa blížia voľby, sa snažia zviditeľňovať, riešia veci rôznymi kauzami a uniká im podstata veci. 
Územný plán zóny, ktorý bol schválený v roku 1994 mal jasne určené zámery využitia kaštieľa a hranica parku tam bola vyznačená v zmysle vtedajších majetkových pomerov. Územný plán HSA mesta Košice, ktorý bol tiež schválený mestským zastupiteľstvom mesta Košice mal určité rozdiely voči územnému plánu zóny a to z toho dôvodu, že tam bol časový nesúlad asi 12-14 rokov a na opakované požiadavky miestneho zastupiteľstva mestskej časti Barca Útvar hlavného architekta tieto veci neriešil, 
V súvislosti s pertraktovaným problémom výstavby hotela pri kaštieli v Barci povedal toľko: Pôvodné hranice chráneného parku boli v celkom inej dimenzii. Mrzí ho jedna vec, že z chráneného parku, ktorý mal pôvodne 220 stromov, je v súčasnosti už iba 1/3 tých skutočných stromov. 1/3 odišla pri výstavbe komunikácie  na Seňu a kultúrneho domu v 60-tych a 70-tych rokoch a ďalšia časť stromov odišla pri výstavbe kanalizácie. Tieto stromy mali v prevažnej miere hrúbku 1,3 metra. Niektoré zbytky stromov má aj nafotené a kto má záujem, môže sa pozrieť. 
Táto zmena územného plánu hovorí len o rozdiele, ktorý vznikol medzi kaštieľom a amfiteátrom z titulu zámeny pozemkov, ktorá bola schválená v roku  2007 na mestskom zastupiteľstve. Mrzí ho, že sa okolo toho robí takýto vietor, ale myslí si, že plánovacie dokumentácie mesta Košice sú v poriadku a snaha mestskej časti zladiť tieto veci je jednoznačne zámerom. Miestne zastupiteľstvo i mestská časť má záujem na tom, aby park nechátral, aby ten kaštieľ dostal iný rozmer.

p. Kočiš, poslanec MZ – Faktická poznámka. Nemyslí si, že hlásiť sa do rozpravy je 
zviditeľňovanie sa a súvisí to možno tak trochu aj s povahami. Nikto tu nemá za úlohu kráčať so stádom.

p. Gamcová, poslankyňa MZ – Vie, že v piatok bolo zvolané akési verejné 
zhromaždenie na prerokovanie pripomienok. Túto kauzu sleduje len z novín a sleduje ju ako občan, ktorý rád chodí do prírody a váži si prírodu ako takú. Vie, že pozemok bol predaný v chránenom parku Barca za účelom rekonštrukcie. S tým naozaj nemá problém. Pán starosta to jasne povedal, všetci to chápu a priali by si, aby ten kaštieľ mal nejaký význam aj ďalej a znamenal by čosi aj pre toto mesto. Spôsob, akým sa to všetko deje a ako rýchlo sa zvolalo toto mimoriadne zastupiteľstvo naozaj vyvoláva otázniky, či tu naozaj niečo nie je v poriadku, alebo v nesúlade s predpismi a aj stavebné rozhodnutie, ktoré bolo podpísané 14.10.2008 hovorí o tom, že sa tu už účel zmenil na výstavbu nového hotela  a osobne si myslí, že toto stavebné rozhodnutie nie je v súlade s územným plánom zóny, ale porušuje aj všeobecne záväzné nariadenia, tzv. zelené nariadenia, ktoré v meste sú v meste na to, aby chránili prírodu a vzácne stromy. Čuduje sa, že v materiáli, ktorý dostali ako prílohu, nefiguruje ani jedno občianske združenie a aktivisti , ktorí by mohli byť prínosom v celom konaní a mali by ich počúvať. Zdá sa jej to nie celkom fér a chcela počuť argument, prečo títo aktivisti nemali možnosť sa k tomu vyjadriť a prečo nie je zapracované vyhodnotenie pripomienok aj z ich strany. Neverí totiž, že ich nemali.

p. Krištof, poslanec MZ – Faktická poznámka. Reagoval na predrečníka. Uznesenie 
mestskej časti k tejto problematike je ešte z prvej polovice minulého roku. Pod zviditeľnením nemyslel súčasných poslancov, ale mal na mysli aktivistov rôznych inštitúcií, ktorí nemajú predstavu o čo tu ide a cez média a internet robia akciu, ktorá je ďaleko od reality a skôr tomu škodia.

p. Knapík, primátor mesta Košice – Uzavrel diskusiu a dal slovo hlavnému 
architektovi mesta Košice, aby vysvetlil vznesené otázky.

p. Drahovský, hlavný architekt mesta Košice – Určenie rozsahu a požiadavky na 
zmenu územia vyplynuli z dvoch vecí. Bolo to zosúladenie pamiatkovej ochrany daného parku s územno-plánovacou dokumentáciou a bola to požiadavka mestskej časti, aby bolo v zóne presne špecifikované možné využitie daného parku, pretože v ÚP HSA mali v tejto časti vyčlenené možné využitie na občiansku vybavenosť vyššieho charakteru. Pri prerokovaní zóny sa snažili  riešiť aj pripomienky, ktoré potom viedli k zmene zóny a pri jej záverečnom vyhodnotení ich upozornil Krajský stavebný úrad na potrebu zosúladenia aj s ÚPN HSA práve  v časti novej hranice parku. Park v Barci nie je chránený z hľadiska zákona o ochrane životného prostredia, ale hranica, ktorá je tam vyznačená, je chránená v zmysle zákona o pamiatkovej ochrane.  Zosúladenie parciel, ktoré aj bolo predmetom tohto dodatku presne špecifikuje, ktoré parcely boli pred úpravou ÚPNZ aj ÚPN HSA vymenené a preto daná úprava sa netýka ani pamiatkovo chráneného parku, ani parku, ktorý je yyšpecifikovaný ako zelená zóna. Verejné pripomienkovanie, ktoré bolo v piatok, nebolo verejným pripomienkovaním, ale bolo prejednaním v zmysle zákona s tými, ktorých pripomienky boli vyhodnotené a ktorým nebolo vyhovené v zmysle zákona. Takéto prejednanie je povinný urobiť obstarávateľ plánovacej dokumentácie. 
K otázke p. Kočiša – územné rozhodnutie nebude musieť byť upravené, úprava stavebného povolenia pravdepodobne bude ako úprava stavby pred dokončením, nakoľko došlo k zhode v tom, aby v tej prednej časti dominancia kaštieľa nebola natoľko potlačená, ako bola v pôvodnom návrhu.

p. Halenár, poslanec MZ – Faktická poznámka. Jedna otázka k tomu, čo povedal 
p. Drahovský. Vedel by predložiť vznesené pripomienky? Ktoré boli odmietnuté a kým?

p. Drahovský, hlavný architekt mesta Košice – Nemal zo sebou vyhodnotenie 
pripomienok. Pripomienky vždy majú charakter, ktorý je aj kontroverzný s inými, aj s tými, ktorým vyhoveli, ale v zmysle iného kontroverzného návrhu si ich predkladateľov museli pozvať a každému individuálne vysvetliť, prejednať ich a dospieť k určitej zhode, ku konsenzu. Toto sa dialo celý minulý týždeň. 

p. Knapík, primátor mesta Košice – Odovzdal slovo návrhovej komisii. 

p. Badanič, poslanec MZ  - Návrhová komisia k tomuto bodu nedostala žiaden 
pozmeňujúci návrh, preto prečítal pôvodný návrh na uznesenie. 
Mestské zastupiteľstvo v Košiciach podľa § 31 stavebného zákona a podľa príslušných ustanovení Štatútu mesta Košice  schvaľuje 
1. zmeny a doplnky Územného plánu hospodársko-sídelnej aglomerácie Košice v lokalite Kaštieľ v zmysle predloženej dokumentácie,
2. doplnok ku všeobecne záväznému nariadeniu mesta Košice č. 39/1998, ktorým sa vyhlasuje záväzná časť Územného plánu hospodársko-sídelnej aglomerácie Košice. 
Berie na vedomie stanovisko nadriadeného orgánu územného plánovania.
Žiada primátora mesta Košice zabezpečiť uloženie Zmien a doplnkov Územného plánu hospodársko-sídelnej aglomerácie Košice na Útvare hlavného architekta mesta Košice, na miestnych úradoch mestských časti  Sídlisko KVP. Myslava, Staré mesto a Džungľa na stavebnom úrade Mesta Košice pracovisko Západ a na Krajskom stavebnom úrade Košice.

Hlasovanie č. 5: za 36, proti 1, zdržali sa 7, nehlasoval nikto.

p. Knapík, primátor mesta Košice -  Konštatoval že uznesenie bolo prijaté. No je tu
	ešte poznámka zo strany návrhovej komisie.

p. Matoušek, poslanec MZ -  Návrhová komisia opravuje prečítaný text časť žiada, kde
v predloženom písomnom texte je uvedené Sídlisko KVP a ďalšie., toto sa mení za mestskú časť Barca. Požiadal spracovateľa materiálu, aby toto upravil, lebo je s tým problém.

p. Knapík, primátor mesta Košice – Vyzval pracovníkov ÚHA, aby upravili text 
	uznesenia.

p. Matoušek, poslanec MZ – Návrhová komisia opravuje v časti „žiada“ už prečítaný 
návrh na uznesenie. Prečítal správne znenie:
Žiada primátora mesta Košice zabezpečiť uloženie Zmien a doplnkov Územného plánu hospodársko-sídelnej aglomerácie Košice na Útvare hlavného architekta mesta Košice, na miestnom úrade mestskej časti Barca, na stavebnom úrade Mesta Košice pracovisko Juh a na Krajskom stavebnom úrade Košice.

Hlasovanie č. 6: za 35, proti -, zdržali sa 6, nehlasovali 2.

p. Knapík, primátor mesta Košice – Konštatoval, že uznesenie bolo prijaté.

––-     ––-     ––-

3. Zmeny v uzneseniach MZ v Košiciach č. 514/2008 a 567/2008

p. Knapík, primátor mesta Košice -  Materiál je v písomnej podobe aj s dôvodovou
správou, otvoril k nemu rozpravu.
Nakoľko sa do rozpravy nikto neprihlásil, dal slovo návrhovej komisii.  

p. Figeľ, poslanec MZ – Prečítal pôvodný návrh na uznesenie. 
Mestské zastupiteľstvo v Košiciach podľa § 6 ods. 2 písm. ac) Štatútu mesta Košice  ruší 
- uznesenie č. 514 v bodoch 1, 2, 4, zo XVI. rokovania MZ v Košiciach, zo dňa 
26. - 27. júna 2008 
- uznesenie č. 567 v bode 2 z XVIII. rokovania MZ v Košiciach, zo dňa 28. augusta 2008.
Schvaľuje
1. 
a) predloženie žiadosti o NFP v rámci opatrenia 1.1 ROP na realizáciu projektu „Modernizácia Základnej školy Trebišovská 10“, ktorý je realizovaný pre Základnú školu Trebišovská 10, Košice v zriaďovateľskej pôsobnosti Mesta Košice a ktorý je v súlade s Programom hospodárskeho a sociálneho rozvoja Mesta Košice, 
b) zabezpečenie realizácie projektu po schválení žiadosti o NFP, 
c) financovanie projektu vo výške 5 % z celkových oprávnených výdavkov na projekt  t.j. vo výške 82 984,80 EUR.
2. 
a) predloženie žiadosti o NFP v rámci opatrenia 1.1 ROP  na realizáciu projektu „Modernizácia Základnej školy Družicová 4“, ktorý je realizovaný pre Základnú školu Družicová 4, Košice v zriaďovateľskej pôsobnosti Mesta Košice a ktorý je v súlade s Programom hospodárskeho a sociálneho rozvoja Mesta Košice, 
b) zabezpečenie realizácie projektu po schválení žiadosti o NFP, 
c) financovanie projektu vo výške 5 % z celkových oprávnených výdavkov na projekt  t.j. vo výške 82 984,80 EUR.
3. 
a) predloženie žiadosti o NFP v rámci opatrenia 1.1 ROP  na realizáciu projektu „Modernizácia Základnej školy Belehradská 21“, ktorý je realizovaný 
pre Základnú školu Belehradská 21, Košice v zriaďovateľskej pôsobnosti Mesta Košice a ktorý je v súlade s Programom hospodárskeho a sociálneho rozvoja Mesta Košice, 
b) zabezpečenie realizácie projektu po schválení žiadosti o NFP, 
c)  financovanie projektu vo výške 5 % z celkových oprávnených výdavkov na projekt   t.j. vo výške 82 984,80 EUR.
4. 
a) predloženie žiadosti o NFP v rámci opatrenia 1.1 ROP  na realizáciu projektu „Rekonštrukcia a prístavba Základnej školy Považská 12“, ktorý je realizovaný 
pre Základnú školu Považská 12, Košice v zriaďovateľskej pôsobnosti Mesta Košice a ktorý je v súlade s Programom hospodárskeho a sociálneho rozvoja Mesta Košice, 
b) zabezpečenie realizácie projektu po schválení žiadosti o NFP, 
c) financovanie projektu vo výške 5 % z celkových oprávnených výdavkov na projekt t.j. vo výške 82 984,80 EUR.

Hlasovanie č. 7: za 42, proti -, zdržal sa -, nehlasoval 1.

p. Knapík, primátor mesta Košice – Konštatoval, že uznesenie bolo prijaté.

––-     ––-     ––-

4.  Predaj pozemkov v k.ú. Nové Ťahanovce pre spoločnosť FORDIN, s.r.o. 
     so sídlom v Bratislave

p. Knapík, primátor mesta Košice – Celá tá problematika už bola predmetom 
rokovania mestského zastupiteľstva, keď vo februári bola pripravená informácia. Za tú dobu, čo bolo uznesenie prijaté, na základe konkrétnych analýz a posúdení informoval mestskú radu, že uznesenie nebolo podpísané vzhľadom na to, že nadobúdateľ nespĺňal podmienky vyplývajúce z devízového zákona SR. Spoločnosť na to reagovala, že má naďalej záujem o tento pozemok, že splní požadované podmienky. Zmenila žiadosť, predložila doklady o vytvorení novej spoločnosti FORDIN, s.r.o., ktorá je zaregistrovaná na Slovensku a podľa posúdenia môže byť nadobúdateľom takýchto nehnuteľností. Mesto tak isto zanalyzovalo možné podmienky, ktoré z hľadiska dopadov, ale aj z hľadiska realizácie  tohto zámeru pripadajú do úvahy.
Na včerajšom rokovaní komisie a na mestskej rade boli tieto podmienky prerokované. Investor má aj naďalej záujem túto kúpu zrealizovať, aby mohol pokračovať vo svojich zámeroch a rozbehnúť celý tento proces, ktorý nebude jednoduchý. 
Mesto predáva lesnú pôdu, čo súvisí aj s tým, že bude musieť uhradiť aj odvody za jej vyňatie z lesného pôdneho fondu. Po informáciách z minulého týždňa vstupuje do pôsobnosti aj zákon 543/2002 o ochrane prírody a krajiny, ktorý tiež ukladá isté povinnosti tomu, kto narúša biotopy európskeho významu, alebo biotopy národného významu. Časť územia podľa vyjadrení štátnej ochrany prírody tam je zaradená ako biotop, ktorý má istý stupeň ochrany. Príslušná vyhláška hovorí o tom, že ten, kto svojim konaním biotop narúša, musí nahradiť túto spoločenskú škodu, ktorá sa vypočítava podľa príslušnej vyhlášky.
Všetky tieto veci boli s nadobúdateľom  prerokované a ten má naďalej záujem túto nehnuteľnosť získať, preto je na mieste vrátiť sa k tomuto návrhu, prerokovať ho a rozhodnúť o odpredaji. 
Návrh uznesenia je doplnený aj o záväzok mesta, ktorý s úbytkom zelenej plochy ukladá mestu, formou úlohy riaditeľovi Mestských lesov, pripraviť a vytypovať 50 hektárov pozemkov, ktoré mesto zalesní, aby sa zelená plocha neznižovala  a tak isto vytypovať územie lesov na teritóriu mesta, ktoré Mestské lesy navrhnú mestu kúpiť. Cieľom je vytvoriť istú rovnováhu, že keď mesto odpredá časť lesného majetku, na druhej strane doplní chýbajúcu časť zelenej plochy a „pľúca mesta“ sa nebudú zmenšovať, aby v prípade realizácie tohto investičného zámeru sa udržala kapacita zelenej výmery.
Myslí si, že takto pripravený materiál by mohol byť prijatý a v tomto období by znamenal významný impulz do kapitálových príjmov, kde by získaná suma nahradila avizované  výpady. Časť zdrojov, ktorá sa z predaja získa, by mohla byť použitá na niektoré rozvojové projekty s výnimkou prostriedkov, ktoré budú vložené do zalesnenia a do kúpy lesného majetku.

V rozprave vystúpili:

p. Kočiš, poslanec MZ – V zmysle zákona 369/1990 Zb. o obecnom zriadení 
poprosil o stanovisko príslušnej komisie, t.j. komisie na odpredaj majetku. Tiež by rád počul oficiálne stanovisko hlavného kontrolóra mesta, ktoré zatiaľ pozná iba z novín a mestskej rady. 
Mal aj ďalšie otázky, no rozhodol sa s nimi prihlásiť neskôr.

p. Halenár, poslanec MZ – Pridal sa k otázkam. V dôvodovej správe sa spomínajú 
nejaké zapracované podmienky. Spýtal sa preto, že čím bude mesto podmieňovať spätný odkup a či peniaze získané kúpou odloží na nejaký účet, aby ich mal k dispozícii pre spätný odkup. 
Ďalšia otázka. Požiadal o vysvetlenie, či sa predávajú pozemky mesta, cez ktoré vedie potrubie s pitnou vodou pre obyvateľov a ako bude zriadené vecné bremeno?
Aká by bola cena pozemkov, ak by bol zmenený územný plán a pozemky by boli preklasifikované ako stavebné?

p. Čečko, námestník primátora mesta Košice – Majetková komisia na svojom 
včerajšom zasadnutí, ktoré bolo v popoludňajších hodinách, odporučila predaj uvedených pozemkov na cenu 33,19 €, t.j. 1.000,- Sk za m2.

p. Gamcová, poslankyňa MZ -  Dôvodová správa ju veľmi zaujala. Musela sa 
pousmiať nad druhým odstavcom, kde sa píše, že na predchádzajúcom rokovaní bol porušený devízový zákon, hoci ho na to upozornili dvaja poslanci zo Slobodného fóra. Toto je dosť veľká hanba pre Magistrát, ktorý má svoje právne oddelenie. Ďalej to nerozpitvávala, spýtala sa však na projekt. Takýto projekt by mal byť poslancom predstavený, sú predsa zástupcovia mesta, radi by vedeli, o aké obchodné a zábavné centrum sa jedná. To je jej prvá otázka.
Tak isto by radi poznali konateľa spoločnosti FORDIN, ak je to možné. Chcú ho poznať. 
Na základe čoho bola stanovená cena 33,19 €, keď mesto Košice núti občanov nad Popradskou ulicou, aby si odkupovali svoje predzáhradky za podstatne vyššiu cenu?
Na základe akého súdno-znaleckého posudku bola táto cena stanovená? Tiež chce vedieť, aký je súčasný znalecký posudok na cenu pozemku po schválení územného plánu a zmeny územného plánu. 
Jej ďalšia pripomienka je k tomu, že je tu stanovisko Mestských lesov. Požiadala riaditeľa Mestských lesov, aby sa vyjadril k tomuto predaju, keďže je v materiáli uvedené, že navrhujú zalesňovanie a to podľa jej názoru nie je vyjadrenie názoru. Vyjadrenie je „súhlasím, alebo nesúhlasím“ a ak nie, tak z akého dôvodu.

p. Halenár, poslanec MZ – Rád by sa venoval právnemu problému, pretože ak 
primátor mesta prijíma na Magistrát ľudí, ktorí tu sedia a sedia tu medzi poslancami preto, aby vedeli rýchlo reagovať na možný vzniknutý problém v prípade, ak poslanec dá nejaký návrh, ktorý nemusí byť v súlade so zákonom, resp. s právnymi normami, ktoré platia v tomto meste, tak by sa ten pracovník mal postaviť a reagovať. Môže tu verejne primátor mesta povedať, koho to prijal na post vedúceho právneho oddelenia a kvôli čomu tu sedel a nereagoval?

p. Filipko, poslanec MZ – Chcel ozrejmiť niektoré veci. Ako člen majetkovej komisie 
navrhoval zvýšenie kúpnej ceny. Avizoval, že pravdepodobne takýto návrh predloží na mestskom zastupiteľstve. Po zvážení všetkých faktorov a znalý rozsahu informácií, ktoré k tejto problematike má, zvážil, že nebude požadovať navýšenie kúpnej ceny. Myslí si, že je podstatné, aby podporili príchod investora na územie Košíc. 
Určite možnosťou odpredaja takejto veľkej rozlohy a umiestnením obchodno-spoločenského centra možno trochu skomplikuje život pri riešení budúceho umiestnenia terminálu Sever a navrhovanej trate integrovanej dopravy, ktorá bola plánovaná cez územie Magnezitky. Predpokladá, že ak sa investor rozhodne pre umiestnenie veľkej investície do tejto oblasti – bližšie k Zelenému dvoru, tak pravdepodobne oblasť Magnezitky ostane mestu naďalej neriešená a určite to ovplyvní aj vedenie trate a lokalizáciu terminálu Sever. Bude rád, keď k takému rozhodnutiu dôjde čo najskôr, keďže je potrebné projekt integrovanej dopravy posunúť ďalej. Verí, že sa príjme správne rozhodnutie. 

p. Kočiš, poslanec MZ – Faktická poznámka. Reagoval v tom zmysle, aby každý 
poslanec si prehodnotil svoje hlasovanie a rozhodol sa podľa toho, čo si myslí, že je správne. Poukázal na to, že týmto hlasovaním môžu ovplyvniť a ovplyvňovať spôsob, akým, do budúcna budú predávať iné pozemky, lebo pre investora, ktorý má peniaze, nebude problém ukázať, kde chce, čo chce a to tam aj bude. Mení sa tým ráz krajiny, lebo také veľké obchodné centrum zmení ráz krajiny a pritom sa to všetko deje v extraviláne obce.
Ide sa do toho veľmi nekoncepčne. Keby boli Košice malou obcou s 15 tisíc obyvateľmi, nič by nepovedal, ale tu sú na to orgány, útvary a napriek tomu sa nič nevyužíva. Schovávajú sa za krízu a to je všetko. Podľa neho nadíde aj taký čas, že budú ľutovať, že kríza skončila, podľa tohto postupu.

p. Buraš, poslanec MZ – Faktická poznámka. Možno skôr skončí ich funkčné 
poslanecké obdobie, ako táto kríza. Rád by predrečníkovi pripomenul tri body, ktoré budú v nasledujúcom období vážne a ktoré tu budú, či tu tento poslanecký zbor bude, alebo nie. Je to bezpečnosť, doprava a čistota. Tieto veci nebudú zachované, to všetci vedia už teraz, lebo to schvaľovali v prvom bode, že 10 % istým spôsobom je treba viazať. Činí to 300 mil. Sk a teraz  je tu návrh, ktorý umožňuje zachovať všetky vitálne funkcie tohto mesta. Samozrejme, treba aj zvážiť, že koľko investorov prichádza, koľko ponúka a má ešte peniaze investovať v mestách hlavne východného Slovenska. Treba si to zrátať na prstoch pravej i ľavej ruky, koľko investorov má finančné prostriedky na to, aby mohlo v súčasnej dobe investovať. 
Samozrejme je tu možnosť vyjadriť sa „áno, alebo nie“, ale myslí si, že ani Ukrajina nie je ďaleko, ani Rumunsko nie je ďaleko. Každý, aj investor si môže zvážiť, akým spôsobom k nemu pristupuje tá druhá strana – mesto a akým spôsobom sa vychádza v istých možných situáciách zvýhodnene a promptne. Nedávno bolo na zastupiteľstve povedané, že krízová situácia si vyžaduje krízové riešenia. Nevie, či na aprílovom zastupiteľstve nebudú musieť opäť uvažovať trochu ináč. 

p. Balún, poslanec MZ – Faktická poznámka.  Reagoval na vystúpenie p. Kočiša. Bude 
veľmi rád, keď sa ráz tej krajiny, ktorá teraz vyzerá tak, ako vyzerá, pri vstupe do Košíc od Prešova po pravej strane naozaj zmení.  A zmení sa k lepšiemu. Pán Kočiš možno áno, ale on osobne nie je spokojný s tým, ako toto územie pri vstupe do Košíc vyzerá.
p. Gamcová, poslankyňa MZ – Faktická poznámka. Mala iba jednu otázku. Prečo 
nebola vypísaná verejná súťaž a prečo nebol tento pozemok ponúknutý tomu, kto dá najvyššiu cenu. Myslí si, že sa zase porušujú zákony. 

p. Halenár, poslanec MZ – Faktická poznámka.  Reagoval na vystúpenie p. Buraša. 
Bolo by dobré, keby začal aj konkrétne hovoriť, že čo je vlastne ohrozené. Ktorá z tých vitálnych funkcií mesta je ohrozená a akým spôsobom? Lebo to sú zatiaľ len rečičky. Dal typ na zachovanie čistoty – keď na minulom zasadaní navrhoval, aby zimný posyp bol zakaždým pozbieraný, aby ten, kto sa stará o zimnú údržbu bol zaviazaný ho pozbierať, tak to bolo odmietnuté, lebo pán námestník Vargovčák povedal, že jedno čistenie mesta stojí 10 mil. Sk, teda 330 tis. €. Nech skúsi toto zobrať ako prvý podnet.

p. Weiszer, poslanec MZ – Faktická poznámka. Bol by rád, keby sa nenaplnili slová 
predrečníka p. Buraša, že tieto peniaze sa použijú na zabezpečenie vitálnych funkcií mesta, doslova, že ich prejedia. Je za to, aby boli zmysluplne investované a zhodnotili majetok mesta.

p. Kočiš, poslanec MZ – Faktická poznámka. Nedalo mu, aby nezareagoval na 
p. Balúna, vynasnaží sa tiež úsmevne. Keď on má taký pohľad na riešenie problému čistoty a verejného poriadku, tak prečo sa potom nenavrhne odpredaj Luníka IX, bol by pokoj. 

p. Petrvalský, poslanec MZ – Nestojí o potlesk, no chcel povedať svoj názor na celú 
záležitosť. Je obyvateľom Ťahanoviec. Umiestnenie takejto investície by veľmi pomohlo obyvateľom tejto mestskej časti. Zdá sa mu, ako keby poniektorí poslanci ani neboli mestskými poslancami. Momentálne začína boj, kde umiestniť túto investíciu, či do ťahanovského lesa, alebo do šedej magnezitárskej zóny. Vytvorili sa tu dve záujmové skupiny, ktoré za niečo kopú. Problém je v tom, že v magnezitárskej oblasti sú súkromné pozemky a ak by sa táto stavba umiestnila tam, tak mesto by z toho nič nemalo. Znamená to, že všetko by zjedol súkromný sektor a mesto by obišlo naprázdno a nevyriešilo by si svoje vlastné problémy. Pokiaľ by sa to umiestnilo na územie, ktoré sa teraz navrhuje, tak malo by z toho osoh mesto i mestská časť Sídlisko Ťahanovce. Na začiatku sa plakalo, ako teba pomôcť mestskej časti Dargovských hrdinov. Berie to. Sú v zlej situácii, treba im pomôcť. No prečo by sa nemalo pomôcť aj mestskej časti Sídlisko Ťahanovce?

p. Filipko, poslanec MZ- Faktická poznámka. Reagoval na kolegu p. Petrvalského.
Nekope ani za jednu, ani za druhú skupinu. Mestu ostane jedna rozbabraná zóna Magnezitky, na ktorú sa budú zo svojich okien pozerať, bude tam kovošrot a nedotiahnuté územie. Ale iste, aj také riešenie je dobré. 

p. Halenár, poslanec MZ – Faktická poznámka. Upozornil, že padli konkrétne otázky,
od neho tri a dúfa, že sa na to nezabudne a ešte pred uzatvorením diskusie bude zodpovedané na všetky otázky poslancov. Ak si nikto z magistrátu neurobil poznámky k otázkam, nech ide k tým poslancom, ktorí ich položili. 
Vyzval poslanca p. Petrvalského, aby verejne vystúpil a povedal, čím táto chystaná investícia, o ktorej nemajú šajnu, nevedia, čo tam bude, nepoznajú jej rozsah, výškové parametre, vzdialenosť k zastavanému územiu, čím prispeje k dobru ľudí na sídlisku Ťahanovce. Nech to tu povie, lebo tvrdil, že to bude dobro, že občania tým získajú.

p. Petrvalský, poslanec MZ – Faktická poznámka. Nezvykol okamžite reagovať, ale 
povie to. Malo by sa tam vytvoriť 1500 pracovných miest. Myslí si, že už len z toho dôvodu to stojí za to.

p. Boritáš, poslanec MZ -  Predpokladá, že drvivá väčšina z poslancov vie, ako sa pri 
hlasovaní zachová a aj z dôvodu, že niektoré príspevky už nesúvisia s týmto bodom v súlade s rokovacím poriadkom dal návrh na ukončenie diskusie.

p. Knapík, primátor mesta Košice – Zaznel procedurálny návrh, dal preto o ňom 
	hlasovať. 

Hlasovanie č. 8: za 28, proti 4, zdržali sa 5, nehlasovali 5.

p. Knapík, primátor mesta Košice – Konštatoval, že návrh prešiel. Vystúpili ešte tí, čo 
	boli do diskusie prihlásení pred hlasovaním. 

p. Pajtáš, poslanec MZ – Niekoľko slov k danému predaju. V prvom rade je veľmi 
ťažko vyhlásiť verejnú súťaž na územie, ktoré je ponúknuté len preto, aby investor ostal v Košiciach, aby ho tu dotiahli. A keď je len jeden investor a vie sa, že široko – ďaleko sa žiadny iný nenachádza, tak je zbytočné vypisovať nejakú verejnú súťaž. Iné mestá by snáď aj zadarmo dali pozemok, aby k ním prišiel investor, ktorý chce v takom rozsahu investovať do ich územia.
Druhá vec, ktorú chcel povedať je, dosť nesprávne sa stále hovorí o odpredaji pozemku. Nesnažia sa predsa odpredať nejaký pozemok, aby si ho nejaký developer kúpil, počkal 10 rokov, počkal na zvýšenie jeho ceny  a následne ho niekomu predal. Je tu konkrétny investor, ktorý chce postaviť investíciu na tomto pozemku. 
Ozaj už nevie, ktorý pozemok by bol správny na investíciu. Keď je to v meste, tak dôvodom na nesúhlas je, že je v meste, ak je v extraviláne, tak prečo v extraviláne a vždy je zle. Treba sa rozhodnúť, akým spôsobom sa bude pokračovať v rozvoji mesta, lebo rozvoj mesta znamená nové investície, znamená budovanie, výstavbu a ďalšie iné veci, ktoré s tým súvisia. Nemôžu čakať, že kým oni budú sedieť v poslaneckých laviciach niekto postaví mesto, alebo bude ďalej rozvíjať túto celú vec. Buď sa dohodnú, že z Košíc sa urobí skanzem a už nikdy nepozvú žiadneho investora do Košíc, lebo investor bez pozemku a bez nejakého majetku asi ťažko bude investovať a môžu urobiť z Košíc múzeum, no predpokladá, že to by asi nikto nechcel. 
Druhá vec je, že stále sa rozpráva o nejakom pozemku na Magnezitárskej. Je to pozemok, ktorý je v rukách súkromného vlastníka. Nemá nič proti tomu, aby sa pozemok v rukách súkromného vlastníka nejakým spôsobom riešil, ale nie je to starosť mesta. Mesto má nastaviť majiteľovi takéhoto majetku také podmienky, aby sa on sám snažil čo najskôr investovať do svojho majetku, alebo zohnal investora, ktorý na tomto pozemku niečo vybuduje, ale nie, aby mesto suplovalo úloha majiteľa pozemku. Treba mu nastaviť dane za nehnuteľnosť, v prípade, že sa jedná o územie, ktoré nejakým spôsobom ovplyvňuje životné prostredie, dať mu tieto vady odstrániť a takýmto spôsobom sa postarať o toto územie. Mesto na svoj účet nemá hľadať investora súkromníkovi. Majú vlastné územia a dosť problémov aj bez toho a treba ich riešiť. Je tu naozaj prísľub na 1500 pracovných miest. V prípade, že v Košiciach bude chýbať 5000 pracovných miest, ktorý z prítomných sa postaví a povie „1500 pracovných miest sme tu mohli mať, ale nejako sme to nezvládli, nechcelo sa nám to schváliť“. Postaví sa niekto a povie, že on je ten, ktorý hlasoval za to, aby neboli? Je to možno len ¼, ale treba si uvedomiť, že pre tých nezamestnaných je to riešenie. Treba myslieť na občanov tohto mesta a v tomto projekte o nič iné nejde. Netreba za tým hľadať žiadne nekalé veci, na ktoré doteraz nikto ani nepomyslel. Je snaha to rýchlo predať, lebo mesto rýchlo potrebuje finančné prostriedky, pretože sa snažia ukázať investorom, že vedia aj rýchlo jednať a že tu nemusí 8 rokov čakať od podania žiadosti do vybavenie stavebného povolenia.

p. Halenár, poslanec MZ – Faktická poznámka. Poslanec p. Pajtáš ako predseda 
komisie dopravy a výstavby niekoľko krát zopakoval, že je konateľom, alebo majiteľom stavebnej firmy a preto si osobne myslí, že to mal pred týmto svojim vystúpením povedať a upozorniť všetkých na možný konflikt záujmov. Myslí presne na to, že je to možný konflikt záujmov a to lobovanie za to, aby sa stavalo. Majiteľ stavebnej firmy a táto aktivita, to je u neho jasný konflikt záujmov.
A čo sa týka toho, že či sa postavia pred ľudí, že nie je v Košiciach 1500 pracovných miest, on bude prvý, ktorý sa celkom pokojne postaví, lebo bude hlasovať proti a povie, že ľudia, ako poslanec p. Pajtáš, 3 roky hlasovali za rozpočty, kde sa rozhadzovali desiatky miliónov korún, ktoré mohli byť nasmerované na konkrétne ciele pre občanov tohto mesta.

p. Pajtáš, poslanec MZ – Faktická poznámka. Povedal p. Halenárovi, že keby si trochu 
všímal, čo robí, tak by zistil, že skôr, než sa stal poslancom, resp. skôr než si prvý krát sadol do týchto lavíc ako poslanec, stavebnú firmu predal. 

p. Vargovčák, námestník primátora mesta Košice – Vystúpil s krátkou poznámkou.
Uznáva, že nejde o jednoduché rozhodnutie a existuje viacero dôvodov „proti“, ale treba si uvedomiť jednu vec: dal do pozornosti nedávne rozhodnutie radných mesta Mníchov, kde mesto Mníchov ponúka pozemky investorom po 8,- €/m2. Mali by si všetci uvedomiť, že zlatá éra investorov skončila a že Košice nie sú pupkom sveta.  Kapitál je dnes mobilný a pôjde tam, kde má vytvorené lepšie podmienky. 

p. Betuš, poslanec MZ – Pozorne si všetko vypočul o vzťahu k tomuto problému, 
ktorý sa prejednáva. V ich mestskej časti si niekoľko krát položili na pomyselnú misku váh benefity a riziko, ktoré hrozí ich mestskej časti.
Okolie magnezitky nie je v ich mestskej časti. Je v mestskej časti Košice – Ťahanovce. Predmetný pozemok sa nachádza na okraji ich mestskej časti, za zastavaným súborom a diaľničným privádzačom.
Poznámka na zamyslenie – ako to všetko vnímať. V ich mestskej časti žije 23400 obyvateľov. Je to jedno okresné mesto. V ich mestskej časti nie je nič, len paneláky, kde chodia ľudia spávať. Je tam postavené Metro, kde chodia nakupovať obyvatelia a jedno obchodné centrum zvané Mila, ktoré nemá žiadnu konkurenciu a do tohto obchodného domu chodia nakupovať všetci obyvatelia ich mestskej časti. Ich mestská časť má úžasné pozemkové problémy. O tom bude hovoriť na budúcom mestskom zastupiteľstve. Po podpísaní registra obnovenej evidencie pozemkov vyplývajú z tohto dokumentu úžasné problémy v ich mestskej časti. Nedá sa postaviť jedna hojdačka, aby to nesprevádzali neskutočné problémy. To len tak na margo.
Aké by boli benefity? V prvom rade by malo ísť o 16,6 mil. €, t.j. pol miliardy korún do rozpočtu mesta. Vytvoril by sa veľký počet pracovných miest, ako tu už odznelo. Väčšina obyvateľov tejto mestskej časti ráno uteká k MHD a presúva sa za prácou. No nezišlo by sa pre týchto ľudí a mládež, aby si našli pracovné miesta vedľa a nemuseli by cestovať do mesta a trápiť sa týmto spôsobom? Mala by to byť investícia s veľkým významom pre ich mestskú časť, lebo je tam totálna absencia kultúrneho, zábavného a obchodného priestoru. Mladí ľudia sa nemajú kde ísť zabaviť, nemajú si kde sadnúť. Znovu pripomenul úžasné pozemkové problémy, ktoré nespôsobila táto mestská časť, ale štát. 
Upozornil, že sa približuje očakávaný veľký nárast obyvateľstva v ich mestskej časti. Odhadom predpokladá okolo 15 tisíc ľudí v súvislosti s novou bytovou výstavbou na IV. a V. obytného súboru. Kde budú chodiť nakupovať, kde sa budú chodiť zabávať, keď predpokladá, že vysporiadanie pozemkov v ich mestskej časti bude stáť okolo miliardy, pretože občania z obce Ťahanovce sú vlastníkmi týchto pozemkov a nie je možné im ich jednoducho zobrať. Treba ich vyplatiť. A toto niekto zanedbal.
Pomohlo ba im aj ďalšie dopravné prepojenie  s mestom a smerovaním na ďalšie okresy, t.j. prepojenie cez diaľničný privádzač, plus križovatka. Prepojenie by malo byť aj v súvislosti s výstavbou obytného súboru IV. a V.
Pán Balún to už trochu naznačil. Treba prísť do toho ich lesoparku a pozrieť sa, koľko tam býva bezdomovcov. Veď občania ich mestskej časti sa boja na toto územie vstúpiť. Celá Vodárenská sa presťahovala ku ním do lesov. Nerozoberal, ako títo bezdomovci ničia toto územie a protiprávne obsadzujú chatky v záhradách ľudí, ktoré sú okolo diaľničného privádzača. Predpokladá, že keby takáto investícia prišla, tak dôjde aj k inému vzťahu k týmto ľuďom, ktorí tam chodia za oddychom po práci. 
Na druhej strane treba po pravde povedať, že ide o stratu lesného porastu a majetku mesta Košice.
Tak to je tá pomyselná váha jedného i druhého. Je to dosť zložité rozhodovanie, ktorý gombík stlačiť, či červený, alebo zelený. No kto ho pozorne počúval, iste sa rozhodne pomôcť ich mestskej časti.

p. Knapík, primátor mesta Košice -  Odzneli diskusné príspevky, otvoril priestor na 
odpovede. Mal však pocit, že na všetky otázky sa nebude dať zodpovedať, lebo pri najlepšej vôli ani dnes ešte nevedia mnohé veci. Tie budú známe, keď prebehne proces zmeny územného plánu, keď sa projekt bude pripravovať a postupne sa bude realizovať. V každom prípade prednesené otázky sú legitímne, no treba zobrať do úvahy, že zatiaľ sa jedná o extravilán a zatiaľ ani niet čo ponúknuť na súťaž. Čo sa ponúkne?  Chce mesto odpredať les? Alebo najprv prebehne celá tá procedúra zmeny a potom sa nejakých 30-40 hektárov ponúkne na investovanie. Toto sa môže začať aj na inom území, mesto má takéto plochy, ktoré možno ani nie sú v jeho vlastníctve, ale sú to územia, ktoré sa dajú takýmto spôsobom ponúkať, no investor si vybral toto územie. Je to reálna žiadosť, s ktorou sa treba vysporiadať. Nikomu nevnucuje túto predstavu a ani nikoho o nič nežiada. Nenaznačuje, že ak to tak nebude, tak bude zle. Je však možné dať šancu aj takémuto riešeniu. Celý naznačovaný proces o tom, že by mal byť známy projekt, investor, sa bude postupne realizovať a v konečnom dôsledku podmienky, podobu a charakter, ako bude toto územie architektonicky riešené sa bude musieť  v mestskom zastupiteľstve schváliť. Odborná predstava, pohľad dotknutých mestských častí i poslancov sa bude dotvárať a priestor na to bude. 
Toľko na zhrnutie problému, lebo je to neštandardná situácia, ktorá vznikla. Súvisí to aj so zámerom, ktorý tu bol spomínaný na starých Ťahanovciach v bývalej lokalite environmentálnej záťaže magnezitky, ale je tu aj iná možnosť, ktorá ak sa nehýbe, tak sa investor pokúša riešiť svoj zámer aj inou formou. Vyzval k odpovediam hlavného architekta mesta Košice, riaditeľa Mestských lesov, právne a majetkové oddelenie.

p. Drahovský, hlavný architekt mesta Košice – Predstavil plán územia, aby prítomní
mali predstavu, o ktorú plochu sa jedná. ÚHA k danému územiu dalo vyjadrenie z niekoľkých hľadísk a predtým, ako sa rozhodne o predaji daného územia požadujú spracovať aspoň urbanistickú štúdiu, ktorá by zadefinovala spôsob využitia, spôsob napojenia podmieňujúcej investície, odvody, ktoré vyplývajú z toho, že dané územie je biocentrum, aby potom kvalifikovane mohli rozhodnúť o predaji, aby informácie, ktoré dajú investorovi boli korektné.
Na otázku, ktorá tu niekoľkokrát odznela, ohľadom investícií na Magnezitárskej povedal, že už bol niekoľkokrát svedkom, že úrady a útvary mesta nepracujú, že rok pripravujú investíciu pre investora do tejto lokality. Samozrejme, že sú tam problémy, ktoré sú spojené s kontamináciou územia, s dopravným napojením a so zmenou územného plánu, ale vedia o nich a snažia sa ich riešiť. 
Otázka, ktorá je témou dňa, je príjem do mestského rozpočtu, alebo angažovania sa mesta pri riešení problémov na Magnezitárskej. Aj z finančného hľadiska. 
Dopravné napojenie pre obidve územia musí byť riešené samostatným napojením  a je treba si uvedomiť, že  v oblasti Magnezitárskej budú okamžite riešiť aj terminál integrovanej dopravy.

p. Tomaštík, riaditeľ Mestských lesov – Myslí si, že mestské zastupiteľstvo je pred
zložitým rozhodovaním. Zažil tu rôzne fázy a situácie, keď sa rozhodovalo o odpredaji lesného majetku. Myslí si, že toto je podobná situácia, aj keď rozsah, o ktorom sa hovorí, je nepomerne menší a to rozhodovanie za určitých podmienok by bolo možné odporučiť aj z pohľadu Mestských lesov Košice. Ide hlavne o dve podmienky a tie sú zapracované v uznesení. Jedná sa o nahradenie zelenej plochy, dokonca v dvojnásobnej výmere a to jedna časť formou kúpy a druhá časť formou zalesnenia nových lesných plôch. Najdôležitejšie je prijatie podmienok investorom, aby znášal záležitosti súvisiace s odvodmi za záber lesného pôdneho fondu a s poplatkami, ktoré s tým budú súvisieť za vysporiadanie sa s biotopmi. Naozaj treba potvrdiť, že toto sú náklady, ktoré budú priamo súvisieť s územným plánovaním, so zmenou tohto územia a tie náklady budú značné. Za podmienky, že investor akceptuje tieto náklady ako svoje náklady, je to situácia, ktorá je z pohľadu Mestských lesov prijateľná.
Dokonca by povedal, že v situácii, kedy Mestské lesy majú aj ekonomické problémy súvisiace s globálnou krízou, resp. aj so znižovaním ceny, vyčlenenie istých prostriedkov, či na zalesňovanie, alebo na ďalšiu výmeru lesa by mohlo byť určitým zdrojom zvýšenej zamestnanosti aj u nich, ak by tieto prostriedky boli garantované.
Uvedomuje si, že je to pre poslancov zložitá situácia, pretože z historického hľadiska sa predáva časť lesa, ktorá bola v majetku mesta ako jedna z prvých. Totiž tú východnú časť lesného majetku mesto historicky získalo v prvých obdobiach a to v 13. a 14. storočí. Na druhej strane si uvedomuje, že to je práve časť majetku, ktorá úzko súvisí s aglomeráciou mesta a zároveň je to taká časť majetku, ktorá v podstate má najnižšie  zaťaženie z pohľadu ochrany prírody. Keby sa kdekoľvek inde zasahovalo do lesného majetku, tak tam je ďaleko vyšší stupeň ochrany prírody, a prísnejšie obmedzenia týkajúce sa priamo vzťahu k životnému prostrediu. 

p. Dlhý, zástupca riaditeľa MMK – Už primátor mesta naznačil, prečo nie je vypísaná 
verejná súťaž. Dnes sa nepredáva stavebný pozemok, ktorý je pripravený na výstavbu v zmysle adekvátneho územného plánu, ale je to les a je ťažko predpokladať v rámci konania, v rámci zmeny územného plánu, čo tam bude dovolené postaviť a aké budú možnosti, preto dnes hovoriť o cene je svojim spôsobom špekulácia a ťažko sa vyjadriť, či je navrhovaných tisíc korún veľa, alebo málo aj vzhľadom na tie riziká, ktoré boli spomenuté, že sú tam isté biotopy, že je potrebné na náklady kupujúceho vyňal les z lesného pôdneho fondu a že je treba pravdepodobne štúdiou, alebo iným dokumentom oceniť spoločenskú hodnotu.  Aj toto sú náklady, ktoré sa dnes prenášajú na kupujúceho.  Z tohto pohľadu sa o cene nedá jednoznačne hovoriť. Toto je jediný návrh ceny, ktorý bol k danému pozemku predložený.
Vo vzťahu k vecnému bremenu, ktoré je tam potrebné – áno, toto vecné bremeno tam malo byť zriadené a zapísané, žiaľ správca daného zariadenia takto neučinil. Preto sa aj táto dokumentácia bude musieť dať do poriadku a bude sa to musieť vysporiadať. Táto technika je v postate jednoduchá, predloží sa geometrický plán a zapíše sa do katastra.
Čo sa týka podmienky spätnej kúpy, je to bez podmienky – z hľadiska práva je to najvýhodnejšie pre mesto. Prečo práve táto podmienka – je to návrh, ktorý odznel na mestskej rade od hlavného kontrolóra a primátor mesta sa s ním stotožnil. A či mesto odloží peniaze, alebo nie – to je vecou schválenia rozpočtu. Poslanci schvália použitie týchto prostriedkov. 

p. Hojer, hlavný kontrolór mesta Košice – Zase povie veci, ktoré mnohí nebudú chcieť
počuť. V úvode však všetkých ubezpečil, že v súčasnej dobe takáto investícia je pre mesto Košice určite jeden zázrak, pretože v súčasnej dobe doniesť do mesta toľko peňazí a zabezpečiť pre ľudí to, čo už bolo spomínané, je vítaná záležitosť.
No pozerá sa na vec aj z druhej strany a celé toto jednanie je zlé preto, lebo tí, ktorí vedia viac, to nepovedia ostatným, ktorí vedia menej.  Pozastavil sa nad niektorými vecami, spojenými s týmto bodom programu. V prvom rade firma FORDINGTON bola zaregistrovaná 31. decembra 2007. Jej dcérska spoločnosť FORDIN bola zaregistrovaná v júni 2008. FORDIN má základný vklad  
5.000,- € a dnes ide kupovať pozemok za pol miliardy korún. Na výpise z obchodného registra ma činnosti: prenájom nehnuteľností a obstarávateľská činnosť spojená so správou nehnuteľností. Čiže je to firma, ktorá len kupuje pozemky, ktoré potom posúva  ďalej, preto aj na mestskej rade navrhol, aby tam bolo zakomponované právo spätnej kúpy. Nikto nepredstavil firmu, ktorá kupuje pozemok, ako subjekt, ktorý má za sebou nejaký úspech, nejakú výstavbu, nejaké dokonané dielo. Čo sa týka vecného bremena, včera zistili, že tam vedie trasa vodovodu – prívod na sídlisko Ťahanovce. Dnes sa ešte nevie, kade táto rúra vedie, či ide stredom pozemku, alebo po jeho okraji. Nevie, či je férové predať záujemcovi pozemok, kde naňho číha nejaká zrada a pritom sa nevie, kde tá zrada je.
Reagoval na to, čo povedal zástupca riaditeľa MMK o cene za pozemok. Ak je znalecká cena pozemku 7,50 € a táto spoločnosť ponúka 33,19 €/m2, určite pozná trh v okolí Košíc a v Košiciach a miestne ceny. Ak ponúka 33,19 €, určite neponúka maximum. Vie sa, za akú cenu by sa dnes dal tento pozemok predať ako stavebný?
V bode 2 sa prejednávalo viazanie rozpočtu o 10 %,  10 % v rozpočte mesta je v korunách 300 miliónov. Teraz sa ide predávať pozemok za 500 miliónov, takže tých 10 % sa 2-násobne do rozpočtu vráti. Nechápe preto obrovskú snahu a obrovskú prácu, aby sa pripravil bod 2 – viazanie rozpočtu vo výške 10 %, keď v podstate tých 300 mil. Sk bude pokrytých za predaj tohto pozemku.

p. Gamcová, poslankyňa MZ – Faktická poznámka. Nedostala odpoveď na žiadnu zo 
svojich otázok.  Položila tri konkrétne otázky: aká je cena pozemku v čase predaja, aká bude, keď sa zmení územný plán, hoci by to malo byť naopak, keď sa stane z tohto pozemku stavebná parcela a chcela by počuť, aké zábavné centrum tam bude. Bude to Ikea? To už je konkrétna otázka.

p. Knapík, primátor mesta Košice – Čo sa týka cien pozemkov, to je uvedené 
v materiály. Je tam znalecká cena i cena, za ktorú sa pozemok navrhuje predať. Čo sa týka budúcej ceny, tak to v tejto chvíli nevie. Treba sa rozhodnúť teraz a ak sa pozemok nepredá, tak bude možné hovoriť o hypotetickej cene v prípade, že projekt bude živý, že dôjde k zmene územného plánu a potom sa to ponúkne. Čo sa týka zámeru, tak ten upresniť nevie. To bolo povedané aj hlavným architektom mesta, že celý ten zámer bude musieť byť architektonicky spracovaný, posúdený a schválený. Nič viac nevie povedať. Má to byť obchodno-zábavný komplex s tým, že podobná investícia je plánovaná súbežne v areáli Staré Ťahanovce. Naráža to tam na isté problémy, čiže investor, ktorý za tým stojí hľadá aj alternatívu. To je všetko.
Odovzdal slovo návrhovej komisii. 

p. Matoušek, poslanec MZ – Návrhová komisia nedostala žiaden pozmeňujúci návrh, 
prečítal preto pôvodný.
Mestské zastupiteľstvo v Košiciach podľa § 6 ods. 2 písm. b) a § 29 ods. 1 písm. b) Štatútu mesta Košice schvaľuje odpredaj  nehnuteľností - častí pozemkov KN-E parc. č. 3475 s výmerou 315 033 m² lesný pozemok, KN-E parc. č. 3460 s výmerou 2785 m² ost. plocha, KN-E parc. č. 3461/1 s výmerou 151 151 m² les. pozemok, KN-E parc. č. 3462 s výmerou 1925 m² ostatná plocha, KN-E parc. č. 3463/502 s výmerou 29 829 m² les. pozemok, KN-E parc. č. 3459 s výmerou 547 m² orná pôda v  k.ú. Nové Ťahanovce vo vlastníctve mesta Košice  pre FORDIN, s.r.o.  za cenu 33,19 €/m². 
V kúpnej zmluve budú zapracované nasledovné podmienky : 
1. právo spätnej kúpy v prospech mesta Košice po dobu 3 rokov od povolenia vkladu  kúpnej zmluvy v katastri nehnuteľností, 
2. zriadenie vecného bremena v prospech vlastníka vodovodného potrubia - prívod pitnej vody zo Stariny do mesta Košice, 
3. vybudovanie novej prístupovej komunikácie  pre sídlisko Ťahanovce s napojením na diaľničný privádzač, vrátane  križovatky v súlade s územným plánom na náklady kupujúceho, 
4. náklady na vyňatie poľnohospodárskej pôdy z PPF (poľnohospodárskeho pôdneho fondu) a lesných pozemkov z LPF (lesného pôdneho fondu) a finančnú náhradu za zničenie biotopov  bude znášať kupujúci.
Ukladá 
1. vypracovať a  Mestskému zastupiteľstvu v Košiciach predložiť na schválenie zmenu územného plánu v lokalite medzi diaľničným privádzačom a Sídliskom Ťahanovce na pozemky v k.ú. Nové Ťahanovce pre  účely realizácie projektu výstavby obchodného a zábavného centra pre obchodné reťazce. Zodpovedný: riaditeľ MMK, hlavný architekt mesta Košice, termín: MZ 10/2009. 
2. riaditeľovi MMK, aby časť finančných prostriedkov získaných z predaja pozemkov v k.ú. Nové Ťahanovce pre FORDIN, s.r.o. bolo použitých na náhradu výsadby lesa s výmerou cca 50 ha v lokalitách navrhnutých Mestskými lesmi Košice, a.s.. Zodpovedný: riaditeľ MMK, riaditeľ Mestských lesov Košice, a.s., termín: do 31.12.2009. 
3. riaditeľovi MMK pripraviť a  Mestskému zastupiteľstvu v Košiciach predložiť na schválenie kúpu lesného pozemku s výmerou, ktorá zodpovedá výmere v súčasnosti predávaného lesného pozemku. Zodpovedný: riaditeľ MMK, riaditeľ Mestských lesov Košice, a.s., termín: do 31.12.2009.	

Hlasovanie č. 9: za 32, proti 4, zdržali sa 5, nehlasoval 1.

p. Knapík, primátor mesta Košice – Konštatoval, že uznesenie bolo prijaté. Poďakoval 
všetkým, ktorí podporili tento zámer. Vie, že to nebude jednoduchý proces, je s tým spojené množstvo práce, možno aj prekážok, ktoré bude treba prekonať, no verí, že sa podarí plány naplniť a zlepšiť týmto projektom pomery v mestskej časti Sídlisko Ťahanovce.

––-     ––-     ––-

	Program mimoriadneho rokovania mestského zastupiteľstva sa vyčerpal. Primátor mesta Košice Ing. František Knapík poďakoval prítomným za aktívnu účasť a rokovanie ukončil.

          Ing. Marek Kolárčik					Ing. František  Knapík
riaditeľ Magistrátu mesta Košice				primátor mesta Košice

Zápisnica vyhotovená dňa 12.4.2009

Zapisovateľka: Mária Lapšanská

Overovatelia zápisnice:

Ing. Adrián Weiszer		     .................................	Podpísal dňa: 30.4.2009
MUDr. Daniel Adamkovič     .................................	Podpísal dňa: 30.4.2009

O b s a h

1	Úvod, k programu rokovania
2	Viazanie rozpočtovaných prostriedkov v programovom rozpočte mesta Košice na rok 2009 vo výške 10 %
7	Zmeny a doplnky ÚPN HSA Košice, lokalita Kaštieľ 
12	Zmeny v uzneseniach MZ v Košiciach č. 514/2008 a 567/2008
13	Predaj pozemkov v k.ú. Nové Ťahanovce pre spoločnosť FORDIN, s.r.o. 
 so sídlom v Bratislave
26 	Záver

	Viazanie rozpočtovaných prostriedkov v programovom rozpočte mesta Košice na rok 2009 vo výške 10 %
	Zmeny a doplnky ÚPN HSA Košice, lokalita Kaštieľ 
	Zmeny v uzneseniach MZ v Košiciach č. 514/2008 a 567/2008
	Povinná príloha č. 10 k žiadosti o NFP v rámci Regionálneho operačného programu – ŽS Trebišovská 10
	Povinná príloha č. 10 k žiadosti o NFP v rámci Regionálneho operačného programu – ŽS Družicová 4
	Povinná príloha č. 10 k žiadosti o NFP v rámci Regionálneho operačného programu – ŽS Belehradská 21
	Povinná príloha č. 10 k žiadosti o NFP v rámci Regionálneho operačného programu – ŽS Považská 12
	Predaj pozemkov v k.ú. Nové Ťahanovce pre spoločnosť FORDIN, s.r.o. 
so sídlom v Bratislave